กรุงศรีชูกองเอเชียนอิคัมปันผลทุกเดือน
บลจ.กรุงศรี เปิดตัวกองทุนใหม่ลงทุนในเอเชีย จ่ายผลตอบแทนสม่ำเสมอทุกเดือน เหมาะกับสภาวะดอกเบี้ยต่ำในปัจจุบัน
20 พ.ค. 2558

บลจ.กรุงศรี เปิดตัวกองทุนใหม่ลงทุนในเอเชีย จ่ายผลตอบแทนสม่ำเสมอทุกเดือน เหมาะกับสภาวะดอกเบี้ยต่ำในปัจจุบัน
นางสุภาพร  ลีนะบรรจง รักษาการประธานเจ้าหน้าที่การลงทุน บริษัทหลักทรัพย์จัดการกองทุน (บลจ.) กรุงศรี  เปิดเผยว่า บริษัทได้ออกกองทุนเปิดกรุงศรีเอเชียนอินคัมเฮดจ์ (KF-AINCOME)  เน้นลงทุนในทุกสินทรัพย์ในภูมิภาคเอเชีย เนื่องจากมองว่าจะเป็นภูมิภาคที่มีการเติบโตของเศรษฐกิจสูงสุดในโลก โดยเสนอขายครั้งแรกระหว่างวันที่ 19 – 27 พ.ค.2558  มูลค่าเงินลงทุนขั้นต่ำ 510,000 บาท 
"ตราสารหนี้ในเอเชียยังมีศักยภาพในการสร้างผลตอบแทนที่ดีและผลตอบแทนของตราสารหนี้ที่ให้ผลตอบแทนสูง (ไฮยิลด์) และตราสารหนี้ที่อยู่ในระดับที่ลงทุนได้ของเอเชียยังให้ผลตอบแทนสูงกว่าตราสารของสหรัฐอยู่มาก ขณะที่ตลาดหุ้นเอเชียก็น่าสนใจจากอัตราการจ่ายเงินปันผลที่สม่ำเสมอและโอกาสในการเติบโตจากเศรษฐกิจที่ปรับตัวดีขึ้น"นางสุภาพร กล่าว 
นอกจากนี้ราคาหุ้นในตลาดเอชียยังน่าสนใจเมื่อเทียบกับค่าเฉลี่ยในอดีต และเมื่อเทียบกับภูมิภาคอื่นๆ โดยอัตราส่วนราคาต่อมูลค่าหุ้นทางบัญชี ( P/B) ของเอเชียในปัจจุบันอยู่เพียง 1.6 เท่า ในขณะที่ค่าเฉลี่ยของสหรัฐและทั่วโลกอยู่ที่ 2.9 และ 2.3 เท่าตามลำดับ
ทั้งนี้ กองทุนจะลงทุนผ่านกองทุนหลัก Schroder Asian Income Fund เฉลี่ยรอบปีบัญชีไม่น้อยกว่า  80% ของมูลค่าทรัพย์สินสุทธิต่อปี  และกองทุนจะทำการสับเปลี่ยนหน่วยลงทุนอัตโนมัติไปยังกองทุน KFCASH ไม่เกินปีละ 12 ครั้ง  เพื่อโอกาสในการได้รับผลตอบแทนรายเดือน รวมทั้งกองทุน KF-AINCOME  มีนโยบายป้องกันความเสี่ยงจากอัตราแลกเปลี่ยนเต็มจำนวน
น.ส.ฉัตรแก้ว  เกราะกอง  ผู้อำนาวยการฝ่ายการลงทุนทางเลือก บลจ.กรุงศรี กล่าวว่า กองทุน KF-AINCOME เป็นกองทุนผสมมีจุดเด่นในเรื่องการสร้างผลตอบแทนที่ดี และจ่ายผลตอบแทนให้ผู้ลงทุนเป็นรายเดือน โดยกองทุนนี้มีการลงทุนแบบยืดหยุ่น ปรับน้ำหนักการลงทุนระหว่างหุ้นและตราสารหนี้ตามภาวะตลาด ซี่งมองว่าขณะนี้ภูมิภาคเอเชียยังให้ผลตอบแทนที่ดี จากอัตราดอกเบี้ยที่ยังสูงเมื่อเทียบกับภูมิภาคอื่น
สำหรับพอร์ตการลงทุนในกองทุนหลักในปัจจุบันมีน้ำหนักลงทุนอยู่ในออสเตรเลีย ฮ่องกง สิงคโปร์ โดยมีสัดส่วนลงทุนในหุ้นกับรีทส์ประมาณ 50%  ตราสารหนี้ 30-40% รีทส์ในญี่ปุ่นและอื่นๆ อีก 10%